b'\n_START_ARTICLE_\nMiro Preisinger\n_START_SECTION_\nJamar\n_START_PARAGRAPH_\nMiro Preisinger se je zapisal jamarstvu 1. marca 1965, ko se je pridru\xc5\xbeil takratni Jamarski sekciji Planinskega dru\xc5\xa1tva Kranj. Od 1972 je deloval v Dru\xc5\xa1tvu za raziskovanje jam Kranj, od 2002 pa je ustanovni \xc4\x8dlan Jamarskega dru\xc5\xa1tva Carnium. Raziskoval je jame na Mojstrovkah, Kaninu, Jelovici in Krasu, sodeloval na dru\xc5\xa1tvenih jamarskih odpravah v Makedonijo, na Hrva\xc5\xa1ko, v \xc4\x8crno goro, na Poljsko in v Tur\xc4\x8dijo.\n_START_SECTION_\nJamarski re\xc5\xa1evalec\n_START_PARAGRAPH_\nLeta 1985 je Miro Preisinger postal jamarski re\xc5\xa1evalec pri Jamarski re\xc5\xa1evalni slu\xc5\xbebi Slovenije, kot \xc4\x8dlan Enote za re\xc5\xa1evanje iz jam in vi\xc5\xa1in pri Civilni za\xc5\xa1\xc4\x8diti Mestne ob\xc4\x8dine Kranj je v sredini 80ih prispeval k reorganizaciji jamarskega re\xc5\xa1evanja v Sloveniji. Sodeloval je na \xc5\xa1tevilnih re\xc5\xa1evalnih vajah in intervencijah, med drugim tudi na izjemno zahtevnem jamarskem re\xc5\xa1evanju iz globine 1050 m (skoraj 5 km od vhoda) v \xc4\x8crnelskem breznu na Rombonu, od 14. do 22. januarja 1990. Operativni jamarski re\xc5\xa1evalec je bil do 2001, danes pa svoje znanje in izku\xc5\xa1nje posreduje in dopolnjuje v Enoti za re\xc5\xa1evanje iz jam in vi\xc5\xa1in pri Jamarskem dru\xc5\xa1tvu Carnium (Civilna za\xc5\xa1\xc4\x8dita Mestne ob\xc4\x8dine Kranj).\n_START_SECTION_\nJamarski konstrukor\n_START_PARAGRAPH_\nKot jamar se Miro Preisinger najbolj odlikuje pri razvoju vrvne tehnike in naprav. Tako je med letoma 1979 in 1983, v okviru takratne Tehni\xc4\x8dne komisije Jamarske zveze Slovenije, skupaj s Toma\xc5\xbeem Planino in Zvonetom Koren\xc4\x8danom sodeloval pri konstrukciji varnostne vrvne zavore. Izum je kmalu prevzelo francosko podjetje Petzl, pod to znamko ga s pridom uporabljajo jamarji, alpinisti in drugi po vsem svetu. Varnostna vrvna zavora tipa\xc2\xa0\xc2\xbbMiro 1\xc2\xab\xc2\xa0in\xc2\xa0\xc2\xbbMiro 2\xc2\xab\xc2\xa0je izbolj\xc5\xa1ava varnostne vrvne zavore, ki jo je kot prvi med letoma 1974 in 1979 zasnoval Bogdan Butkovi\xc4\x8d, bistveni napredek pa so dosegli s trito\xc4\x8dkovnem stiskanju vrvi med fiksnim in premi\xc4\x8dnim kolutom vrvne zavore._NEWLINE_Miro Preisinger je med letoma 1985 in 1993 sodeloval pri pionirskem razvoju vrvne tehnike za re\xc5\xa1evanje iz smu\xc4\x8darskih \xc5\xbei\xc4\x8dnic, kjer je v sodelovanju z Zvonetom Koren\xc4\x8danom skonstruiral \xc5\xa1kripec za transport re\xc5\xa1evalca po jeklenicah._NEWLINE_Od leta 2002 se je usmeril v razvoj vrvne tehnike pri re\xc5\xa1evanju iz sotesk in visokih zgradb, tako sodeloval z Gregorjem Aljan\xc4\x8di\xc4\x8dem, Danijelom Paplerjem in Antonom Fojkarjem pri konstrukciji in razvoju re\xc5\xa1evalnega trikotnika\xc2\xa0\xc2\xbbCarnium 1\xc2\xab\xc2\xa0in\xc2\xa0\xc2\xbbCarnium 2\xc2\xab.\n_START_SECTION_\nNagrade in priznanja\n_START_PARAGRAPH_\nLeta 2005 je kot priznanje za svoje delo prejel bronasti znak Civilne za\xc5\xa1\xc4\x8dite Republike Slovenije, leta 2006 pa Zlati znak Jamarske zveze Slovenije._NEWLINE_Kot priznanje za izjemen prispevek Mira Preisingerja pri razvoju varnostne vrvne zavore ter za dolgoletno po\xc5\xbertvovalno delo na podro\xc4\x8dju jamarstva in jamarskega re\xc5\xa1evanja, ga je Jamarsko dru\xc5\xa1tvo Carnium, ob deseti obletnici delovanja, 14. aprila 2012, izbralo za svojega \xc4\x8dastnega \xc4\x8dlana.'